b'\n_START_ARTICLE_\nSanna Stellan\n_START_PARAGRAPH_\nSanna Stellan (ent. Lehtonen, s. 19. lokakuuta 1974 Karvia) on suomalainen n\xc3\xa4yttelij\xc3\xa4, kirjailija ja televisiojuontaja._NEWLINE_Pohjois-Satakunnan Karviasta kotoisin oleva Stellan on tullut tunnetuksi muun muassa Nelosella vuonna 2005 esitetyst\xc3\xa4 Assari-sarjasta sek\xc3\xa4 my\xc3\xb6hemmin Yleisradion Strada- ja Naurun tasapaino-ohjelmien juontajana. Stradan toimittajana Stellan oli vuosina 2009\xe2\x80\x932012. H\xc3\xa4n on my\xc3\xb6s esiintynyt muun muassa Ylen Kerran viikossa -televisiosarjassa sek\xc3\xa4 kahdessa pitk\xc3\xa4ss\xc3\xa4 elokuvassa._NEWLINE_1990-luvulla Stellan opiskeli n\xc3\xa4yttelemist\xc3\xa4 Isossa-Britanniassa, jossa h\xc3\xa4n asui 11 vuoden ajan. Britannian lis\xc3\xa4ksi Stellan on esiintynyt muun muassa Norjan kansallisteatterissa sek\xc3\xa4 Suomessa Teatteri Takomossa ja Aleksanterin teatterissa._NEWLINE_Stellan on kirjoittanut kolme el\xc3\xa4m\xc3\xa4nhallintaopasta yhdess\xc3\xa4 el\xc3\xa4m\xc3\xa4ntapavalmentaja Katri Mannisen kanssa. Yksi h\xc3\xa4nen novellinsa on julkaistu vuonna 2011 ilmestyneess\xc3\xa4 Nauravia naisia \xe2\x80\x93 30 kertomusta keskelt\xc3\xa4 el\xc3\xa4m\xc3\xa4\xc3\xa4 -antologiassa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nStellanilla on kolme lasta ex-miehens\xc3\xa4, \xc3\xa4\xc3\xa4nisuunnittelija Micke Nystr\xc3\xb6min, kanssa. Huhtikuussa 2019 Stellan synnytti nelj\xc3\xa4nnen lapsensa, jonka is\xc3\xa4 on tuottaja-ohjaaja Timo Suomi.'